**Tradekan tuotto-osuuksien tuottotavoite nousee 5,75 prosenttiin**

Tradekan tuotto-osuuksien tuottotavoite nousee 5,75 prosenttiin vuodelle 2024. Tuottotavoitteen korotuksesta päätti Osuuskunta Tradekan hallitus kokouksessaan 15.12.

“Tuottotavoitetta korotetaan kohonneiden korkojen ja ajankohtaisen taloustilanteen johdosta”, kertoo Osuuskunta Tradekan toimitusjohtaja **Perttu Puro.**

Osuuskunta Tradekan hallitus päättää tuotto-osuuksien tuottotavoitteen tasosta, mutta maksettavasta korosta päättää vuosittain Tradekan edustajisto, kun se tekee kevään kokouksessaan päätöksen ylijäämän käytöstä. Vuoden 2023 tuotto-osuuksille maksettavasta korosta päätetään edustajiston kokouksessa huhtikuussa ja nämä korot tulevat maksuun kesäkuussa. Kuluvan vuoden tuottotavoite on ollut 4,75 %.

“Jäsenistö on ottanut tuotto-osuuksien merkintämahdollisuuden hyvin vastaan. Kaikkiaan tuotto-osuuksia on merkitty noin 6,6 miljoonan euron edestä. Osa on merkinnyt enimmäismäärän kerralla, mutta monet jäsenistä ovat löytäneet tuotto-osuudesta pitkäjänteisen säästämisen muodon ja he tekevät merkintöjä säännöllisesti”, Puro sanoo.

Tuotto-osuus on jäsenille tapa kiinnittyä konkreettisesti Tradekan toimintaan, tehdä sijoitus omaan osuuskuntaan ja päästä näin osalliseksi sen taloudellisesta tuloksesta. Se on pitkäaikainen oman pääoman ehtoinen sijoitus. Tuotto-osuuksia voivat merkitä kaikki osuuskunnan yli 18-vuotiaat henkilöjäsenet sekä yhteisöjäsenet. Merkintöjä voi tehdä useassa erässä. Yhden tuotto-osuuden hinta on 100 euroa ja osuuskunnan jäsen voi merkitä 1–500 osuutta eli yhteensä 100–50 000 euron arvosta. Merkintähakemukset tehdään osuuskunnan sähköisessä Oma Tradeka -jäsenportaalissa.

Tradekan tuotto-osuuden koron maksun edellytyksenä on, että Tradekalle on kertynyt jakokelpoista ylijäämää. Tuotto-osuus on oman pääoman ehtoinen sijoitus, jonka tuottoon ja takaisinmaksuun vaikuttaa Tradekan talouden kehitys. Tuotto-osuus ei kuulu esimerkiksi talletussuojan piiriin.

**Lisätietoja:**

Perttu Puro, toimitusjohtaja, Osuuskunta Tradeka  
Puh. 040 779 3436   
perttu.puro[a]tradeka.fi

*Osuuskunta Tradeka on noin 200 000 jäsenen omistajaosuuskunta, jonka johtoajatuksena on merkityksellinen omistajuus ja inhimillinen markkinatalous, joka tarkoittaa kestävyyttä sekä luonnon että ihmisten näkökulmasta. Osuuskunnan ydinliiketoimintojen omistajaohjauksesta vastaa Tradeka-Yhtiöt Oy. Yhtiö omistaa kokonaan ravintolatoimintaa harjoittavan Restel Oy:n, lehtijakelua harjoittavan Lehtipiste Oy:n, sosiaali- ja terveydenhuoltoalan palveluyritys Med Group Oy:n, katsastus- ja lupapalveluja tarjoavan A-Katsastus Group Oy:n sekä sijoitusyhtiö Tradeka-sijoitus Oy:n. Konsernin liikevaihto vuonna 2022 oli 663 miljoonaa euroa ja henkilöstömäärä kokoaikaiseksi muunnettuna 4 248.*